To biler var i nat ude for et færdselsuheld. Alle tre personer, der var implicerede i uheldet slap uden voldsomme skader.

Klokken 23.56 mandag aften gik der en alarm ind hos Nordjyllands Politi. To biler på motorvejen kørte sammen, og det sendte den ene bil ud i midterrabatten. Uheldet skete lidt syd for afkørsel 36 ved Hobro i det sydgående spor. - Det er en bagfrakørende, der kører lidt hurtigere end den forankørende. Han rammer så den forankørende, der bliver skubbet rundt og ud i midterrabatten, fortæller vagtchef ved Nordjylland Politi Poul Fastergaard. Der var to personer med i den bagvedkørende bil, mens en enkelt person sad i den bil, der bliver sendt ud i midterrabatten. - Der er tale om lettere tilskadekomst ved alle tre, men de er alle kørt til tjek på skadestuen, fortæller vagtchefen. Der blev foretaget test på steder, der skulle klarlægge om alkohol eller narkotika var årsag til uheldet. - Det er der ikke noget, der tyder på. Der vist bare tale om for høj fart og uopmærksomhed, fortæller Poul Fastergaard. Uheldet betød, at motorvejen kort var spærret, men allerede klokken 00.30, blev der igen åbnet for trafikken.